FI Euroopan unionin virallinen lehti C 27/17

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2012/C 27/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”PIMIENTO DE FRESNO-BENAVENTE”

EY-N:o: ES-PGI-0005-0705-19.06.2008

SMM ( X ) SAN ( )

1. Nimi:

”Pimiento de Fresno-Benavente”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Kyseessä on paprikakasvin (Capsicum annuum L.) tuoreena (jalostamattomana) kulutettavaksi tarkoitettu hedelmä, joka on valittu ”morro de vaca”- tai ”morrón”-tyypin paprikoista.

Kypsän hedelmän ominaisuudet ovat seuraavat:

Morfologiset ominaisuudet: — : Muoto : Suorakaiteen tai pitkänomaisen neliön muotoinen — : Vähimmäisleveys : 10 cm — : Väri : Punainen — : Kärjen muoto : Erittäin syvälle painunut — : Mallon paksuus : Yli 8 mm — : Siemenlokeroiden määrä : 3, 4 tai 5

Fysikaalis-kemialliset ominaisuudet: — : Kosteuspitoisuus : Yli 90 % — : Kaliumpitoisuus : Alle 3 g/100 g — : Yksittäispaino : Yli 300 g

Aistinvaraiset ominaisuudet: Leikattaessa paljastuu paksu punainen malto. Suussa tuntuu mehukkuus ja pehmeä kuori. Maku on keskimakea, vain kevyesti karvas ja vailla pistävyyttä. Pureskelun ja nielemisen jälkeen suuhun jää ainoastaan kuoren jäänteitä.

Makeisiin paprikoihin sovellettavaa Yhdistyneiden Kansakuntien Euroopan talouskomission standardia FFV-28 on aina noudatettava.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Paprikanviljelyn on tapahduttava yksinomaan yksilöidyllä maantieteellisellä alueella, koska on osoittautunut, että on olemassa eräitä luonnollisia tekijöitä, jotka vaikuttavat tuotteen laatuun.

Ilmoitettujen viljelylohkojen maaperän savipitoisuuden on oltava yli 15 %, liejupitoisuuden alle 33 % ja orgaanisen aineksen pitoisuuden alle 2,1 %. Valvontaelin voi sallia orgaanisen lannoituksen, jos maaperän orgaanisen aineksen pitoisuus on alle 1 %.

Istutustiheys on enintään 85 000 tainta hehtaaria kohti.

Samalla lohkolla ei saa viljellä paprikaa kahden perättäisen viljelykauden aikana.

Paprikat kerätään useammassa vaiheessa siten, että kulloinkin valitaan laatuvaatimukset täyttävät hedelmät.

Paprikoita ei saa pinota yli yhden metrin korkuisiin kasoihin.

Sadonkorjuun jälkeen paprikat on suojattava auringolta ja säilytettävä viileissä tai ilmastoiduissa tiloissa erillään materiaaleista, jotka voivat aiheuttaa pilaantumista.

3.6 Viipalointia, raastamista, pakkaamista jne. koskevat erityiset säännöt:

Ei sovelleta

3.7 Merkintöjä koskevat erityiset säännöt:

Kulutukseen tarkoitettujen Pimiento de Fresno-Benavente -paprikoiden päällysmerkinnöissä tai etiketeissä on ehdottomasti oltava maininnat ”Indicación Geográfica Protegida” (suojattu maantieteellinen merkintä) ja ”Pimiento de Fresno-Benavente”.

Lisäksi tuotteessa on oltava vaatimustenmukaisuusmerkki (ns. vastaetiketti), joka yksilöidään aakkosnumeerisella koodilla ja kiinnitetään pakkauslaitoksessa siten, että sitä ei voida käyttää uudelleen; sillä varmistetaan tuotteen jäljitettävyys.

Tässä vastaetiketissä on oltava maininta ”Indicación Geográfica Protegida Pimiento de Fresno-Benavente” ja sen tunnus, joka on kuvattu seuraavassa:

Jos kulutukseen tarkoitettu pakkaus sisältää enemmän kuin kuusi tuoretta paprikaa, ne on kaikki yksilöitävä tarralla, jossa on tuotteen tunnus.

4. Maantieteellisen alueen tarkka rajaus:

Maantieteellinen viljelyalue sijaitsee Kastilia ja Leónin itsehallintoalueen luoteisosassa ja käsittää 33 kuntaa Leónin maakunnan kaakkoisosassa, 55 kuntaa Zamoran maakunnan pohjoisosassa sekä yhden kunnan Valladolidin maakunnassa.

Kyseessä on leveiden kasteltujen laaksojen halkoma alue, jonka pinta-ala on 2 769 km2.

5. Yhteys maantieteelliseen alueeseen:

5.1 Maantieteellisen alueen erityisyys:

Tuotantoalueen pinnanmuodostusta leimaavat sitä halkovien Esla- ja Terajokien uomat, joita ympäröiville tasangoille kerääntyvässä sedimenttiaineksessa paprikaa viljellään.

Alueen korkeus on keskimäärin 756 metriä merenpinnasta, ja se vaihtelee eteläisten ja kaakkoisten osien 700 metristä 900 metriin koillisessa.

Alueen ilmasto poikkeaa erityisesti kosteus- ja lämpötilaolosuhteiden osalta olennaisesti viereisen, Eslajoen länsipuolisen alueen ilmastosta.

Alueelle on ominaista tasankojen etupäässä kalkkipitoista tulvamaannosta sisältävä maaperä. Rakenteellisesti maaperä sisältää runsaasti hiekkaa (keskimäärin 55,78 %) sekä vähäisemmässä määrin liejua (25,02 %) ja savea (19,15 %).

Maaperän pH-arvo on keskimäärin 7,16, ja se sisältää runsaasti orgaanisia ainesosia, joiden keskimääräinen pitoisuus on 1,42 %.

Nämä maaperän erityispiirteet antavat paprikoille selvästi erottuvat aistinvaraiset ja fysikaalis-kemialliset ominaisuudet.

Maantieteellisellä alueella vaikuttavat edelleen sen paprikanviljelyperinteeseen liittyvät inhimilliset tekijät, jotka takaavat paikalla tapahtuvan parhaiden kasvien ja hedelmien huolellisen valinnan siementen tuotantoon sekä korkealaatuisten paprikoiden viljelyyn parhaiten soveltuvien lohkojen määrittelemisen. Nämä tekijät ovat myös tae asianmukaisesta kokemuksesta maatalouskäytäntöjen ja hedelmien käsittelyn alalla.

5.2 Tuotteen erityisyys:

Pimiento de Fresno-Benavente on morrón-tyyppinen kookas paprika, jonka yksittäispaino on yli 300 g. Se on pitkänomaisen suorakaiteen muotoinen; leveys on vähintään 10 cm, mallon paksuus vähintään 8 mm ja siemenlokeroiden määrä 3–5.

Paprika on erittäin mehukas ja pehmeäkuorinen. Kypsänä hedelmä on väriltään punainen. Sen maku on keskimakea, vain kevyesti karvas ja vailla pistävyyttä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Maantieteellisen tuotantoalueen luonnolliset tekijät sekä alueen maaperän ominaisuudet vaikuttavat näiden paprikoiden erityisominaisuuksiin:

— Yksilöidyllä tuotantoalueella viljeltyjen paprikoiden malto on paksumpi, mehukkaampi ja maultaan vähemmän karvas, ja kuori on pehmeämpi ja helpommin hajoava. Nämä ominaisuudet liittyvät tuotantoalueen maaperän alhaiseen orgaanisten ainesosien pitoisuuteen ja rakenteeseen.

— Tuotteen yhteys maantieteelliseen alueeseen perustuu muun muassa sen maineeseen, johon viitataan useissa historiallisissa ja kirjallisissa lähteissä:

— Leónin maakunnan historiallisissa arkistoissa on säilynyt 1700-luvulta peräisin olevia Fresno de la Vegan kaupungin pöytäkirjoja, joissa viitataan kymmenysten maksamiseen kaupungissa käytetyistä vihanneksista, joihin kuuluivat myös paprikat.

— Salanimellä Padre Isla tunnetun kuuluisan kirjailijan 1700-luvun puolivälissä ilmestyneessä teoksessa ”Fray Gerundio de Campazas” paprikat mainitaan Campazasissa, Pimiento de Fresno-Benavente -paprikan tuotantoalueeseen kuuluvassa kunnassa järjestetyn tyypillisen juhlaillallisen antimien joukossa.

— Roberto Cubillo de la Puente toteaa Leónin alueen ruokakulttuuria käsittelevässä teoksessaan ”Comer en León. Un siglo de historia: 1700-1800”, että 1700-luvun lopussa paprikat tulivat Leónin markkinoille kausituotteena, jota mitä ilmeisimmin arvostettiin suuresti ainakin tietyn väestönosan keskuudessa. Asiakirjojen mukaan paprikaa oli saatavilla elokuusta marraskuuhun, minkä perusteella voidaan olettaa, että tuote oli peräisin Pimiento de Fresno-Benaventen tuotantoalueen läheisyydestä.

— Talouskehitysministeriön maatalous- ja vuoriteollisuusosaston tilastollisessa julkaisussa ”Avance estadístico de la riqueza que en España representa la producción media anual de las plantas hortícolas y plantas industriales” (1914) mainitaan Zamoran maakunta, jossa yleisin paprikalajike tunnetaan nimellä ”morro de vaca”.

— Mundi-Prensan julkaisemassa paprikan ja chilin viljelyä koskevassa maataloustutkimuksessa ”El cultivo de pimientos, chiles y ajíes” (1996) todetaan, että paikkakunnasta ja valinnasta riippuen morro de vaca -lajikkeesta voidaan käyttää useampia nimiä, joista yksi on asianomaiseen tuotantoalueeseen viittaava nimitys ”de Fresno”.

— Kastilia ja Leónin alueneuvoston toimittamassa alueen laadukkaiden elintarvikkeiden luettelossa ”Inventario de Productos Agroalimentarios de Calidad de Castilla y León (1999/2000)” mainitaan Fresnossa ja Eslajoen varren muilla alueilla tuotettu ”Pimiento morrón de Fresno de la Vega” sekä Benaventen ja Los Vallesin alueella tuotettu ”Pimiento de Benavente”. Teoksessa todetaan, että Benaventen paprikaa tuotetaan alueen muissa osissa, kuten Fresno de la Vegassa.

— ”Pimiento morrón de Fresno de la Vega” ja ”Pimiento de Benavente” esiintyvät Euroopan komission osarahoittamaan yhteisöaloitteeseen ”Culinary Heritage” kuuluvassa Kastilian ja Leónin hedelmien ja vihannesten luettelossa. Aloitteella pyritään edistämään paikallisten tuotteiden menekkiä ja perinteistä ruokakulttuuria.

— Vuodelta 1984 peräisin olevassa Fresno de la Vegan vaakunassa on kuvattuna yhtenä kunnan tunnusmerkeistä myös paprika.

Nykyisestä maineesta kertovat vuosittain syyskuun viimeisenä viikonloppuna Fresno de la Vegassa ja Benaventessä vietettävät paprikajuhlat, jotka sisältyvät Kastilia ja Leónin viralliseen tapahtumakalenteriin, sekä Cofradía del Pimiento de Fresno -kilta.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.itacyl.es/opencms_wf/opencms/system/modules/es.jcyl.ita.extranet/elements/galleries/galeria_downloads/calidad/pliegos_IGP/IGP_Pimiento_Fresno-Benavente.pdf

(1) EUVL L 93, 31.3.2006, s. 12.